– Dette er gode nyheter. Vi i Brann ønsker pyro på tribunene, men det må være i lovlige og ordnede former. Vi vil gjerne bidra i dialogen, slik at pyro blir en del av tribunestemningen, men at det skjer på trygge måter, sier Branns daglige leder, Vibeke Johannesen.

De siste ukene har pyro-debatten rast i norsk fotball, og det har blitt brukt ulovlige bluss på flere norske arenaer. Blant annet av Brann-supporterne på Intility, der flere bluss ble kastet inn på banen.

– Slik skal vi ikke ha det, så vi håper det blir enighet om en god løsning som både ivaretar den stemningen pyro lager og sikkerheten til publikum, sier Johannesen.

Slik var henvendelsen fra supporterkoordinatorene til Brann, Strømsgodset og Vålerenga til forbundet, og dette kom fram i møtet:

«Det er mange som mener mye om de siste kampers hendelser i Eliteserien og OBOS-ligaen. Alt fra Forbund, klubber, supportere, spillere og media har kastet seg inn i debatten, og midt oppi det hele står vi supporterkoordinatorer. Supportere roper etter dialog samtidig som det benyttes ulovlig pyroteknikk, og forbundet tar til motmæle i mediene! Vi er ikke interessert i å starte debatt, vi ønsker å fremme dialog!



Supporterkoordinatorer skal løfte både klubbers- og deres supporteres interesser, samtidig som vi har en etablert kontakt med forbundet. I så måte er det skapt en forventing om at vi kan håndtere utfordringer på «begge sider av bordet». Vi mener derfor det er viktigere og riktigere at vi initierer en dialog fremfor debatt i de kommende dagene.

Hovedmålet med dialogen bør være å komme frem til hva supportere og forbund behøver fra hverandre for å de-eskalere dagens situasjon. Vi behøver ikke å komme frem til noen absolutte enigheter, men nå er det viktig at supporterne opplever at deres interesser blir hørt for å roe gemyttene. Dere har også helt sikkert behov for å komme med innspill tilbake, og vi vil mer enn gjerne fremme deres tanker til supportermiljøene.»



Slik lød vår henvendelse til forbundet som ble sendt den 4. november. I dag (11.november) har styringsgruppen for supporterkoordinatorer ved Morten Talhaug (Brann), Dag-Henning Borg (Strømsgodset) og Matijas Loeb (Vålerenga) vært i et møte med NFF, representert ved Rune Nordhaug (seksjonsleder klubbstøtte/klubblisensansvarlig), Nils Fisketjønn (direktør konkurranse) og Geir Ellefsen (sikkerhetsrådgiver) for å diskutere ovennevnte henvendelse.

Selv om behovet for å lufte frustrasjon er stort hadde vi et bestemt fokus på løsninger fremfor problemer, og opplever et konstruktivt møte. Ingenting er besluttet på nåværende tidspunkt, og det vil bli avholdt flere dialogmøter i nærmeste fremtid, også med flere instanser involvert. Vi er likevel blitt enige om å kommunisere følgende:

Vi skal møtes oftere! En del av debatten som har pågått bunner ut i at det fattes beslutninger som direkte påvirker supportere uten at supportere er involvert. Dette skal det bli slutt på! Vi har bestemt at det ved hver landskamp skal avholdes samarbeidsmøter for å diskutere «tingenes tilstand» representert ved SKer, NSA og NFF.

Det er ønskelig at klubbene skal få større eierskap til egne arrangement. Med det menes det at klubbene skal, i første omgang, få uttale seg om hvordan de selv ønsker å gjennomføre «pyroteknikse arrangement». Deretter skal NFF se på mulighetene til å gjøre lokale tilpasninger til en sentral føring for bruk av pyroteknikk. Med mange forskjellige tribuneutforminger mener vi i styringsgruppen at det er naturlig at det kan gjøres lokale tilpasninger. Hvordan slike føringer kan bli seende ut i fremtiden må videre diskuteres.



Dette møtet var kun en innledning til videre dialog, og siste ord er neppe sagt fra begge parter. Vi har blant annet ikke fattet enighet om hva som defineres som et «trist kapitel i norsk fotball», men det er bred enighet om at supportere er en ressurs for fotballen, og at det er på høy tid at vi behandles deretter! Oppdateringer i saken vil følge etter neste dialogmøte!



Styringsgruppen for norske Supporterkoordinatorer:

Morten Talhaug, Dag-Henning Borg og Matijas Loeb.